(vovworld)- ເລື່ອງເຈລະຈາສັນຍາຄູ່ຮ່ວມມືການຄ້າເຂດປາຊີຟີກ(TPP) ພວມເຂົ້າສູ່ໄລຍະສຸດທ້າຍ. ເລື່ອງເຂົ້າຮ່ວມສັນຍານີ້ ຈະເປີດກາລະໂອກາດສຳລັບຫລາຍຂະແຫນງກະສິກຳ ຊື່ງຫວຽດນາມ ພວມມີທ່າໄດ້ປຽບ.
ຕາມການໃຫ້ສັງເກດຂອງບັນດາຜູ້ຊ່ຽວຊານເສດຖະກິດແລ້ວ, ຖ້າຫາກ ຫວຽດນາມ ເຈລະຈາສັນຍາຄູ່ຮ່ວມມືການຄ້າເຂດປາຊີຟີກ(TPP) ສຳເລັດຜົນ, ມູນຄ່າສົ່ງອອກບັນດາປະເພດຜະລິດຕະພັນກະເສດຂອງຫວຽດນາມ ອາດຈະເພີ່ມຂຶ້ນທົບສອງເທົ່າ. ປະຈຸບັນ, ຫວຽດນາມ ແມ່ນຫນຶ່ງໃນຈຳນວນ 15 ປະເທດສົ່ງອອກຜະລິດຕະພັນກະເສດໄປຍັງຕະຫລາດອາເມລິກາ ຫລາຍສຸດ ດ້ວຍບັນດາຜະລິດຕະພັນຄື: ກາເຟ, ໝາກມ່ວງຫິມະພານ, ໝາກພິກໄທ, ເຂົ້າສານ ແລະ ຊາ. ຍີ່ປຸ່ນ ແມ່ນຫນຶ່ງໃນບັນດາປະເທດພວມເຈລະຈາເຂົ້າຮ່ວມ TPP ກໍແມ່ນຕະຫລາດສົ່ງອອກຜະລິດຕະພັນກະເສດໃຫຍ່ອັນດັບ 3 ຂອງຫວຽດນາມ ດ້ວຍບັນດາປະເພດສິນຄ້າຕົ້ນຕໍຄື: ກາເຟ, ຜັກໝາກໄມ້…. ສ່ວນປະເທດອື່ນຈຳນວນຫນຶ່ງຄື ອົດສະຕາລີ, ເມຊີໂກ ກໍແມ່ນຫນຶ່ງໃນບັນດາຕະຫລາດສົ່ງອອກຜະລິດຕະພັນກະເສໃຫຍ່ຂອງຫວຽດນາມ ໃນກຸ່ມ TPP ດ້ວຍບັນດາຜະລິດຕະພັນກະເສດ ຊື່ງຫວຽດນາມມີທ່າແຮງຄື: ໝາກມ່ວງຫິມະພານ, ເຂົ້າສານ, ກາເຟ, ໝາກພິກໄທ, ຜັກໝາກໄມ້.. ດຣ ດັ້ງກີມເຊີນ, ຫົວຫນ້າສະຖາບັນນະໂຍບາຍກະສິກຳຖືວ່າ: ເພື່ອກະກຽມຮັບເອົາກາລະໂອກາດເຂົ້າຮ່ວມ TPP, ຂະແຫນງກະສິກຳ ຄວນດຳເນີນການສ້າງໂຄງກະກອບຄືນໃຫມ່ ເພື່ອໃຫ້ບັນດາຜະລິດຕະພັນກະເສດ ຫວຽດນາມ ມີຈຸດຢືນໃນຕະຫລາດໂລກ. ໃນນັ້ນ ຄວນສ້າງບາດກ້າວບຸກທະລຸກ່ຽວກັບການຄຸ້ມຄອງ ແລະ ການລົງທຶນໃຫ້ແກ່ກະສິກຳ ດ້ວຍການສ້າງຍຸດທະສາດຂະແຫນງສິນຄ້າ ໃຫ້ແກ່ບັນດາຜະລິດຕະພັນກະເສດສົ່ງອອກ. ດຣ ດັ້ງກີມເຊີນ ຍົກຄຳເຫັນວ່າ:
“ເມື່ອພວກເຮົາບໍ່ມີແຫລ່ງກຳລັງຢ່າງແຮງ ເພື່ອຫນູນຊ່ວຍໃຫ້ແກ່ກະສິກຳ, ວິທີດີສຸດແມ່ນຫັນແຫລ່ງກຳລັງ,ຊັບພະຍາກອນ ຈາກບັນດາຂະແຫນງການບໍ່ມີທ່າໄດ້ປຽບໄປສູ່ບັນດາຂະແຫນງມີທ່າໄດ້ປຽບ. ຄຽງຄູ່ກັນນັ້ນ, ພວກເຮົາຄວນຕີລາຄາຄືນບັນດາປະເພດສິນຄ້າບໍ່ມີລັກສະນະແກ້ງແຍ້ງ, ບໍ່ລື່ນກາຍຄູ່ຮ່ວມມືໃນພາກພື້ນ ແລະ ໂລກ, ເພື່ອເປັນເຈົ້າການໃນການສ້າງວິວັດທະນາການຫັນໄປສູ່ຂະແຫນງຜະລິດບັນດາສິນຄ້າອື່ນຊື່ງພວກເຮົາມີທ່າໄດ້ປຽບ.”
ເມື່ອປຽບທຽບຄວາມສາມາດແກ້ງແຍ້ງຂອງຂະແຫນງກະສິກຳຫວຽດນາມ ແລະ ບັນດາປະເທດເຂົ້າຮ່ວມການເຈລະຈາ TPP ໃຫ້ເຫັນວ່າ: ຫວຽດນາມ ມີທ່າແຮງໃນການສົ່ງອອກບັນດາຜະລິດຕະພັນຄື: ສິນໃນນ້ຳ, ກາເຟ, ເຂົ້າສານ. ເຖິງຢ່າງໃດກໍຕາມ, ເມື່ອເຂົ້າຮ່ວມ TPP, ຫວຽດນາມ ກໍປະສົບກັບສິ່ງທ້າທາຍຄື: ເລື່ອງເປີດປະຕູຕະຫລາດໄປຄຽງຄູ່ກັບການລົບລ້າງ 100% ປະເພດພາສີ ນຳເຂົ້າສຳລັບບັນດາຜະລິດຕະພັນກະສິກຳ. ຜະລິດຕະພັນກະເສດຫລາຍປະເພດທີ່ມີຄວາມແກ້ງແຍ້ງສູງຂອງບັນດາປະເທດອື່ນຈະແຊກຊຶມເຂົ້າຕະຫລາດຫວຽດນາມຄື: ນ້ຳມັນພືດ, ຫົວອາຫານສັດ, ໝາກໄມ້. ຕາມທ່ານ ເຈືອງດີງຕວຽນ, ຜູ້ຊ່ຽວຊານເສດຖະກິດແລ້ວ, ກະສິກຳ ຫວຽດນາມ ຕ້ອງປ່ຽນໃຫມ່ເພື່ອຍົກສູງການແກ້ງແຍ້ງ.
“ຫວຽດນາມ ຮັບກຳລັງດັນຈາກການແກ້ງແຍ້ງຢ່າງແຮງຈາກບັນດາປະເທດມະຫານອຳນາດດ້ານກະສິກຳ, ສັດລ້ຽງຄື: ອາເມລິກາ, ດານມາກ… ສະນັ້ນ ນັບແຕ່ຈຸດເວລານີ້, ພວກເຮົາ ຕ້ອງຈັດຕັ້ງການຜະລິດຄືນໃຫມ່ ເພື່ອນຳວິທະຍາສາດເຕັກໂນໂລຊີເຂົ້າໃນກະສິກຳ, ສ້າງບັນດາບາດກ້າວບຸກທະລຸໃນກະສິກຳ.”
ຖ້າປຽບທຽບສູງຄວາມສາມາດແກ້ງແຍ້ງຂອງຫວຽດນາມກັບບັນດາປະເທດເຂົ້າຮ່ວມການເຈລະຈາ TPP ໃຫ້ເຫັນວ່າ: ຫວຽດນາມ ມີທ່າແຮງໃນການສົ່ງອອກບັນດາຜະລິດຕະພັນຂອງຂະແຫນງປູກຝັງ ແຕ່ພັດປະສົບສິ່ງບໍ່ສະດວກໃນຂະແຫນງລ້ຽງສັດ. ເພາະຄວາມຈິງໃຫ້ເຫັນວ່າ: ໃນຂະນະທີ່ບັນດາປະເທດຢູ່ພາກພື້ນ ເອີລົບ, ອາເມລິກາເຫນືອ, ທະວີບໂອເຊອານີ.. ມີທ່າໄດ້ປຽບສູງໃນການລ້ຽງສັດ ແລະ ອັດຕາການສັດລ້ຽງໃນກະສິກຳກໍກວມເອົາເຖິງ 70-80%, ການລ້ຽງສັດຂອງຫວຽດນາມ ພຽງຖືກຈັດໃນໝວດປານກາງ. ສິ່ງດັ່ງກ່າວໃຫ້ເຫັນວ່າ ເມື່ອ TPP ເປີດປະຕູການຕະຫລາດ ບັນດາຜະລິດຕະພັນລ້ຽງສັດຂອງຫວຽດນາມ ຈະຖືກແກ້ງແຍ້ງຢ່າງແຮງ. ເປັນທີ່ຈະແຈ້ງແລ້ວວ່າ, ໃນບັນດາປະເພດສິນຄ້ານຳເຂົ້າຕາມ TPP, ຫວຽດນາມ ພຽງນຳເຂົ້າບັນດາປະເພດສິນຄ້າບໍ່ມີທ່າແຮງ ແລະ ເລື່ອງເພີ່ມການນຳເຂົ້າບັນດາປະເພດສິນຄ້ານີ້ ຈະແມ່ນກາລະໂອກາດໃຫ້ແກ່ຂະແຫນງກະສິກຳພັດທະນາ. ນີ້ກໍແມ່ນກາລະໂອກາດເພື່ອໃຫ້ຫວຽດນາມ ສຳພັດກັບຕະຫລາດທີ່ມີຄຸນນະພາບສູງໃນການຈັດແບ່ງຕະຫລາດໂລກ, ຊ່ວຍໃຫ້ກະສິກຳຫວຽດນາມ ຫລຸດພົ້ນອອກຈາກສະພາບ“ກະສິກຳລາຄາຕຳ່”. ເວົ້າແນວອື່ນ,TPP ຄືດັ່ງການກະຕຸກຊຸກຍູ້ຂະແຫນງກະສິກຳຫວຽດນາມ ສຳພັດກັບບັນດາຕະຫລາດໃຫຍ່ໃນໂລກເພື່ອພັດທະນາ.